Bob Anderson je pokojni angleški dirkač Formule 1, ki je vso svojo kariero dirkal za privatno moštvo DW Racing Enterprises. Debitiral je v sezoni 1963, ko je nastopil na dveh dirkah in obakrat končal na dvanajstem mestu. V naslednji sezoni 1964 je na drugi dirki sezone za Veliko nagrado Nizozemske dosegel prvo uvrstitev med dobitnike točk s šestim mestom. V isti sezoni je na Veliki nagradi Avstrije dosegel tretje mesto, svojo edino uvrstitev na stopničke v karieri. Po sezoni 1965, ko mu ni uspelo osvojiti točk, in sezoni 1966, ko mu je to uspelo enkrat s šestim na Veliki nagradi Italije, je sezono 1967 začel s petim mestom na Veliki nagradi Južne Afrike, kar je njegov drugi rezultat kariere, toda na šesti dirki sezone za Veliko nagrado Velike Britanije se je v dežju hudo ponesrečil, tako da je kasneje umrl za posledicami nesreče v bližnji bolnišnici.